**لومړۍ نړۍ واله جگړه او د هغې لاملونه**

لوېديځې نړۍ د شلمې پېړۍ په لومړيو کې پر نړۍ پوځي او اقتصادي واک تر لاسه کړ .په نوموړي پېړۍ کې اروپايي سرتېرو او مقاماتو پر هند، سويل ختيځي أسيا او د افريقا پر ډېرو برخو حکومت کاوه. د بهرني سياست مامورينو او اروپايي سوداگرو د چين، ايران او عثماني امپراتورۍ اقتصادي او سياسي چارې په لاس کې درلودې. په لوېديزه نيمه کره کې متحده ايالات د لوېديزو قدرتونو په ډله کې نوی مطرح شوی و او په ټوله نړۍ کې په يوه ځواکمن قدرت بدلېده. د وضعي او حالاتو بدلون داسې و چې د عمومي جگړې لپاره يې لار هواروله. د دغه حالت په پای کې لومړۍ نړيواله جګړه پیښه شوه. لومړی د بازارونو پر سر اقتصادي سيالۍ پيل شوې، ورپسې د اروپا اتحاد، هېوادونه يو د بل پر ضد متحد کړل. درېيم،ټولو قومي ډلو قوي ملي پاله احساسات درلودل.

د اروپا صنعتي هېوادونو د نفوذ او مستعمره کولو پر سر يو له بله سره سياسي سيالۍ درلوده. انگلستان تر 1870 م. کاله پورې په ټوله نړۍ کې تر ټولو مخکې صنعتي هېواد و. وروسته المان په صنعت پيل وکړ او په چتکی سره صنعتي شو او د وړلو راوړلو او اړيکو نوې شبکه يې رامنځ ته کړه. الماني سوداگرو له انگليسی سوداگرو سره د أسيا په ختيځ ،منځني ختيځ او لاتينه امريکا کې بريالی سيالی پيل کړې. د نړيوال واک پر سر سيالی په سمندري وسله واله سيالی باندى بدلون وموند. مهم هېوادونه لکه: د امريکا متحده ايالات او جاپان د خپلو کشتيو د چلونې د خونديتوب لپاره خپل سمندري ځواک پياوړی کړ. انگلستان د کشتيو او لويو سمندري توپونو جوړول پيل کړل. المان چې په اقتصادي برخه کې د هغه اصلي دښمن و، ډېر ژر يې د هغه هیواد تقليد وکړ.

د شلمې ميلادي پړېۍ په لومړيو کې د المان د سمندري ځواک چټکه پياوړتيا د انگلستان د سمندري ځواک ته يو گواښ و. انگليس هڅه وکړه چې د سمندري پوځي سيالی د پای لپاره له المان سره يوه موافقه وکړي. کله چې دغه هڅه ناکامه شوه، انگلستان د متحدينو په لټه کې شو. فرانسې او انگلستان د خپلو هېوادونو په منځ کې په 1904م. کال کې يو تړون لاسليک کړ انگلستان په 1907 م. کې له روسيې سره هم متحد شو او د دې درې هېوادونو اتحاد په(مثلث)تبديل شو.

د اروپا مهمو قدرتونو په هغه وخت کې په دوو اتحادونو کې يو د بل مخې ته ولاړ وو او دواړو خپل ځانونه وسله وال کول او د عمومي جگړې گواښ ډېر شو. د بهرني سياست بدگومانی او بې باورۍ سوله لا د خطر سره مخامخ کړه. تر لومړۍ نړيوالې جگړې دمخه د اتريش وليعهد سارايو د بوسني مرکز کې ووژل شو. المان نیت درلود چې يوازې له خپل لوی متحد اتريش څخه ملاتړ وکړي. بل متحد يې ايټاليه وه. برعکس روسيې تصميم ونيو چې صربستان سره مرسته وکړي. روسي پوځ لومړی پوځ و چې د جگړې لپاره تيار شو. د المان حکومت له روسيې څخه وغوښتل چې له دې کاره لاس واخلي. ځکه له دې يې وېره درلوده چې روسيه او فرانسه به يې پر خاوره په يوه وخت يرغل وکړي. روسيې د المان غوښتنه رد کړه او د 1914م. کال د اگست په لومړۍ نیټه المان لومړی روسيې ته او بيا فرانسې ته د جگړې اعلان وکړ.المانيانو د بلژيک ناپييلتوب تر پښو لاندې او د 1914 م. کال د اگست په دريمه يې پر هغه هېواد يرغل وکړ.

يوه ورځ وروسته انگلستان المان او اتريش ته د جگړې اعلان وکړ .په صربستان د اتريش د يرغل تر پرېکړې وروسته په يوه اونۍ کې د دوو لويو اتحادو هېوادونه په جگړې کې ښکیل شول. لومړۍ نړيواله جگړه د 1914 م. کال د اگست په لومړۍ نیټه پيل شوه او د دواړو تړون هېوادونو هيله درلوده چې په چټکی سره به بريالي شي، البته ټول په دغه وړاندوينه کې تېروتي وو. روسان په چټکی سره منسجم شول. فرانسې فکر نه کاوه چې المان به د بلژيک له لارې حمله وکړي. ايټاليې د المان او اتريش سره په اتحاد کې له جگړې سرغړونه وکړه. اتريش د خپلې ځانځانی له امله ونه توانېد چې پر وړوکي صربستان بريالی شي.

امريکا له اروپاڅخه د جلاوالي سنت وساته. او خپله بېطرفي يې اعلان کړه. ختيځ او لوېديځې جبهې د جگړې اصلي ميدانونه وو. لوېديځه جبهه د سویس له سرحده پيل او د فرانسې په خاوره کې د شمال تر روده ادامه درلوده. ختيځه جبهه د لهستان په خاوره کې تر روسيې پورې غځېدلې وه. په 1916 م. کال کې ختيځه جبهه په بالکان کې پرانیستل شوه.

المانيان د 1916م. کال په فبرورۍ کې له اقتصادي ستونزې سره مخ شول. د المان د قومندې مرکز د دې لپاره چې له دې ستونزې ووڅي، ويې غوښتل، چې په فرانسه کې د وردن پر ښار يرغل وکړي، البته دا يې نه گڼله چې په جبهه کې به د متفقينو ځواک لوی بری تر لاسه کړي، بلکې دا هيله يې درلوده چې د دفاع په ترځ کې به د فرانسې ځواکونه په تدريجي توگه له منځه يوسی.

د 1915 کال د می په 7مه يوه الماني تحت البحري کښتی پر لوسی تانيا اقيانوس پيما نومې کښتی چې د ايرلینډ په سيند کې د حرکت په حال کې وه، يرغل وکړ او دا کښتی په چټکی سره ډوبه شوه او 1200 کسه په کې مړه شول. له 100څخه ډېر غرق شوي، امريکايان وو. لوسي تانيا انگلستان ته په پټه وسله وړله. د لوسي تانيا غرقېدو المان او متحده ايالات د جگړې ډګر ته راښکیل کړل.د 1916م. کال د مارچ په 24مه المانيانو فرانسوي ولاړه کښتی د مانش په سمندرګي کې غرقه کړه او يو ځل بيا د امريکا خلک ووژل شول.

متحده ايالاتو او متفقينو يې د سمندري مراقبتي نظام په وسيله د المانيانو يرغلو ته ځواب ورکړ . د 1918م. کال په مارچ کې د برست ليتوفسک تر تړون 18 ورځې وروسته الماني ځواکونه دې ته اړ شول چې له روسيې څخه لوېديځي جبهې ته راشي. المانيانو په لوېديځه جبهه کې وحشتناکه حمله پيل کړه. د درنې توپخانې په بمبارد او گازي بمونو سره يې حمله وکړه. انگليسي، فرانسوي او بلژيکي واحدونه يې د سيند لوري ته په شا کړل. د1918م. کا ل په سپتمبر کې بلغارستان له موقتی ډزبندۍ سره موافقه وکړه. عثماني امپراتوري د اکتوبر تر پايه تسليم شوه. د 1918م. کال د نوامبر په درېيمه اتريش، مجارستان د ډزبندۍ منل لاسليک کړل چې په جگړې کې د هغوی د لاسوهنې د پای معنا يې لرله.

د 1918م. کال د نومبر په 11مه سهار سر تا سري ډزبندي وشوه او په لوېديځه جبهه کې د توپونو درزا غلې شوه. په پای کې لومړۍ نړيواله جگړه پای ته ورسېده.

# **Kilde:**

Ministry of Education of Afghanistan-History.